ಹಿರೇಗೋಣಿಗೆರೆ

ಹಿರೇಗೋಣಿಗೆರೆ ಗ್ರಾಮವು ಭಾರತ ದೇಶದ   ಕರ್ನಾಟಕ ರಾಜ್ಯದ ದಾವಣಗೆರೆ ಜಿಲ್ಲೆ ಹೊನ್ನಾಳಿ ತಾಲ್ಲೂಕಿನ ಒಂದು ಗ್ರಾಮವಾಗಿದೆ.

ಈ ಗ್ರಾಮವು  ಕರ್ನಾಟಕ ರಾಜ್ಯದ ರಾಜದಾನಿ ಬೆಂಗಳೂರಿನಿಂದ ೩೧೪ ಕಿ.ಮೀ. ದೂರವಿದ್ದು, ಜಿಲ್ಲಾ ಕೇಂದ್ರ ದಾವಣಗೆರೆಯಿಂದ ಸುಮಾರು ೫೦ ಕಿ.ಮೀ. ದೂರದಲ್ಲಿದೆ.

ತಾಲ್ಲೂಕು ಕೇಂದ್ರ ಹೊನ್ನಾಳಿಯಿಂದ ೧೩ ಕಿ.ಮೀ. ದೂರದಲ್ಲಿದೆ. ತುಂಗಾಭದ್ರ ನದಿಯ ಬಲದಂಡೆಯಲ್ಲಿರುವ ಹಿರೇಗೋಣಿಗೆರೆ ಗ್ರಾಮವು ಬೌಗೋಳಿಕವಾಗಿ ಬಯಲು ಸೀಮೆಗೆ ಸೇರುತ್ತದೆ. ಈ ಗ್ರಾಮದ ಪೂರ್ವ ಹಾಗೂ ಉತ್ತರ ದಿಕ್ಕುಗಳಲ್ಲಿ ಗುಡ್ಡ ಶ್ರೇಣಿಗಳಿದ್ದು ಪಶ್ಚಿಮದಲ್ಲಿ  ತುಂಗಾಭದ್ರಾ ನದಿಯು ದಕ್ಷಿಣದಿಂದ ಉತ್ತರಕ್ಕೆ ಹರಿಯುತ್ತದೆ.

ಈ ಗ್ರಾಮವು ಗ್ರಾಮ ಪಂಚಾಯಿತಿ ಕೇಂದ್ರವಾಗಿದ್ದು ಸುಸಜ್ಜಿತ ಗ್ರಾಮ ಪಂಚಾಯತ್ ಕಛೇರಿಯನ್ನು ಹೊಂದಿದೆ. ಈ ಗ್ರಾಮ ಪಂಚಾಯಿತಿ ವ್ಯಾಪ್ತಿಗೆ ಹರಗನಹಳ್ಳಿ, ಕೋಣನತಲೆ, ಹಿರೇಗೋಣಿಗೆರೆ, ಚಿಕ್ಕಗೋಣಿಗೆರೆ, ಹೊನ್ನೂರು ವಡ್ಡರಹಟ್ಟಿ, ಹಾಗೂ ಹೊನ್ನೂರು ವಡ್ಡರಹಟ್ಟಿ ತಾಂಡ ಗ್ರಾಮಗಳು ಸೇರುತ್ತವೆ. ಸದರಿ ಗ್ರಾಮದಲ್ಲಿ ೩ ಅಂಗನವಾಡಿ ಕೇಂದ್ರಗಳಿದ್ದು ಸರ್ಕಾರಿ ಹಿರಿಯ ಪ್ರಾಥಮಿಕ ಶಾಲೆ ಮತ್ತು ಸರ್ಕಾರಿ ಪ್ರೌಢಶಾಲೆಗಳು ಇವೆ. ಗ್ರಾಮ ಗ್ರಂಥಾಲಯ, ಪಶು ಆಸ್ಪತ್ರೆ. ಆಯುರ್ವೇದ ಆಸ್ಪತ್ರೆ, ಆಯುಷ್ಮಾನ್ ಆರೋಗ್ಯ ಮಂದಿರಗಳೂ ಗ್ರಾಮದಲ್ಲಿ ಇರುತ್ತವೆ. 

ಗ್ರಾಮದಲ್ಲಿ ಹಾಲು ಉತ್ಪಾದಕರ ಸಹಕಾರ ಸಂಘವಿದೆ..

ಗ್ರಾಮದ ಜನರ ಮುಖ್ಯ ಕಸುಬು ವ್ಯವಸಾಯ ಆಗಿದ್ದು ರೈತಾಪಿ ಜನರು ಜೀವನೋಪಾಯಕ್ಕಾಗಿ ಕೃಷಿ ಚಟುವಟಿಕೆ, ಜೊತೆಗೆ  ಕೂಲಿ ಕೆಲಸ, ಪಶುಸಂಗೋಪನೆ, ಕುರಿ ಕೋಳಿ ಸಾಕಾಣಿಕೆ, ವ್ಯಪಾರ ವಹಿವಾಟು ಇನ್ನಿತರೇ ಕೆಲಸಗಳನ್ನು ಮಾಡುತ್ತಿದ್ದಾರೆ.

ಗ್ರಾಮದ ರೈತರು ಮೆಕ್ಕೆಜೋಳ, ಬತ್ತ, ಜೋಳ, ಹತ್ತಿ, ತರಕಾರಿ, ಹೂವು, ಅಡಿಕೆ. ತೆಂಗು ಇನ್ನಿತರ ಬೆಳೆಗಳನ್ನು ಬೆಳೆಯುತ್ತಾರೆ.

ಸದರಿ ಗ್ರಾಮದಲ್ಲಿ ಹಿಂದೂ, ಮುಸ್ಲಿಂ,ಹಾಗೂ ಜೈನ ಧರ್ಮೀಯರು ವಾಸವಾಗಿದ್ದಾರೆ. ಶ್ರೀ  ಆಂಜನೇಯಸ್ಡಾಮಿ, ಶ್ರೀ ಬೇಟೆಮರದಮ್ಮ , ಶ್ರೀ ಮಾರಿಕಾಂಬ, ಶ್ರೀ  ದುರುಗಮ್ಮ, ಶ್ರೀ ಮಾತೆಂಗ್ಯಮ್ಮ, ಕೆರೆಚೌಡಮ್ಮ, ಶ್ರೀ ತುಳುಜಭವಾನಿ  ಶ್ರೀ ಕಲ್ಲೇಶ್ವರ ದೇವಸ್ಥಾನಗಳು ಹಾಗೂ ಮಸೀದಿಗಳು ಗ್ರಾಮದಲ್ಲಿ ಇವೆ.

ಸಾಹಿತ್ಯ ಕ್ಷೇತ್ರದಲ್ಲಿ ಹೆಸರು ಮಾಡಿದ  ಕೇಂದ್ರ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ ಪುರಸ್ಕೃತರಾದ ಡಾ. ಎಚ್. ತಿಪ್ಪೇರುದ್ರ ಸ್ವಾಮಿ ಅವರ ಜನ್ಮಸ್ತಳ ಹಿರೇಗೋಣಿಗೆರೆ ಗ್ರಾಮವಾಗಿದ್ದು ಗ್ರಾಮದಲ್ಲಿ  ಡಾ. ಎಚ್. ತಿಪ್ಪೇರುದ್ರಸ್ವಾಮಿ ಸಾಹಿತ್ಯ ವೇದಿಕೆ ಆಶ್ರಯದಲ್ಲಿ ಆಗಾಗ ಸಾಹಿತ್ಯಿಕ ಕಾರ್ಯಕ್ರಮಗಳು ಜರುಗುತ್ತಿರುತ್ತವೆ.

ಪ್ರತಿ ವರ್ಷ ಶ್ರೀರಾಮ ನವಮಿಯಂದು ಶ್ರೀ ಆಂಜನೇಯಸ್ವಾಮಿ ದೇವರ ಬ್ರಹ್ಮ ರಥೋತ್ಸವ ವಿಜೃಂಭಣೆಯಿಂದ ಜರುಗುತ್ತದೆ.

ಜಾನಪದ ಕಲೆಗಳಾದ ಡೊಳ್ಳು ಭಜನೆ, ಸೋಬಾನೆ ಪದಗಳು ಇನ್ನಿತರ ಕಲೆಗಳನ್ನು ಗ್ರಾಮದ ಜನರು ಧಾರ್ಮಿಕ ಆಚರಣೆಗಳು ಹಬ್ಬ ಜಾತ್ರೆಗಳಲ್ಲಿ ಅಳವಡಿಸಿಕೊಂಡಿದ್ದಾರೆ.

ಗ್ರಾಮದಲ್ಲಿ ನಾಟಕ ಕಲಾವಿದರು ಸಾಮಾಜಿಕ ನಾಟಕಗಳನ್ನು ಆಯೋಜಿಸಿ ಅಭಿನಯಿಸುತ್ತಾರೆ.

ಸಾಂಪ್ರದಾಯಿಕ ಬೀಸುವ ಕಲ್ಲುಗಳನ್ನು ತಯಾರು ಮಾಡಲು ಬೇಕಾಗುವ ಕಲ್ಲುಗಳು ಈ ಗ್ರಾಮದ ಗುಡ್ಡಗಳಲ್ಲಿ ದೊರೆಯುತ್ತದೆ.